**Алімпийскія гульні па беларускай мове “Ведай роднае слова!”**

**Мэты:**

стварыць умовы для абагульнення ведаў вучняў, набытых пад час урокаў беларускай мовы і літаратуры; удасканалення навыкаў групавой работы; развіцця ў школьнікаў творчых здольнасцей, кемлівасці, артыстызму; выхавання любові да роднай мовы, цікавасці да моўнага багацця беларускага народа.

У мерапрыемстве прымаюць удзел 2 каманды.

Колькасць удзельнікаў адной каманды – 6 чалавек.

Эпіграф:

Якія знаёмыя назвы і словы,

Якая цудоўная родная мова!

І ўсё мілагучна для слыху майго:

І звонкае “дзе” і густое “чаго”...

 (Пімен Панчанка)

Гучаць пазыўныя КВЗ. Выходзяць чытальнікі.

1-ы чытальнік:

Як ты дорага мне, мая родная мова!

Мілагучнае, звонкае, спеўнае слова!

Ты калісьці з калыскі мяне падымала

І вучыла ў бацькоў на руках гаварыць.

У жыцці маім слова найпершае “мама”

І цяпер для мяне сама міла гучыць.

2-гі чытальнік:

Я па літарах родных вучыўся чытаць,

І буквар для мяне быў жыцця палавінай.

Быў шчаслівы я роднаю мовай сказаць

Першы раз: “Беларусь мая – сонца краіна!”

3-і чытальнік:

І цяпер для мяне ты ўсіх прыгажэй,

Хоць, я ведаю, моваў на свеце нямала.

І з усіх песняроў мне мілей і бліжэй

Роднай мовы пясняр – неўміручы Купала.

Настаўнік:

Гэтыя прыгожыя, звонкія радкі народнага паэта Беларусі Ніла Гілевіча прысвечаны нашай роднай мове. Мове, на якой размаўляем мы з вамі, мове нашых бацькоў і дзядоў, мове, гісторыя якой няпростая і цікавая.

Незвычайнай будзе і наша сённяшняя сустрэча, яна адбудзецца ў форме КВЗ пад назвай “Любі, шануй, ведай роднае слова!” Я спадзяюся, што мерапрыемства будзе садзейнічаць абагульненню ведаў, набытых пад час урокаў беларускай мовы і літаратуры; дапаможа раскрыць творчы патэнцыял вучняў; будзе садзейнічаць выхаванню цікавасці да моўнага багацця беларускага народа.

Вітаем удзельнікаў гульні, балельшчыкаў і шаноўнае журы!

Сустракайце каманду “СЛОВА” і яе капітана Дзіяну Багушэвіч.

Запрашаецца каманда “СКАЗ” і яе капітан Ганна Гурына.

Ацэньваць конкурсную праграму будзе кампетэнтнае журы ў складзе…

*1 конкурс “Прывітанне”*

Журы павінна ацаніць эмблемы кожнай каманды і прывітанні.

Каманда “Слова”:

Не паражэнне, а перамогу

Жадаем мы камандзе “Сказ”!

Хай весялосць і розум дапамогуць вам,

Нашым дасціпным, вынаходлівым сябрам!

Каманда “Сказ”:

Прывітанне ўжо гатова

Для ўдзельнікаў каманды “Слова”!

Дзень добры, моцны наш сапернік,

Да перамогі шлях цяжкі!

Хай дапаможа нам вязенне,

А вам – уласныя мазгі!

Зварот да журы:

Вядзі ачкоў падлік сумленна,

Крыштальна чыстае журы!

Камусьці будзе непрыемна,

Ды толькі праўду гавары!

*2.Конкурс капітанаў “Канструяванне слоў”*

Капітаны выклікаюцца да дошкі. Даецца слова, і капітан з яго літар павінен прыдумаць і на адваротным баку дошкі за тры хвіліны напісаць як мага больш слоў, у склад якіх павінны ўваходзіць толькі тыя літары, якія ёсць у зыходным слове. Напрыклад: машына (наш, Маша, шына, мыш і г.д.).

Слова : мовазнаўства.

*3.Конкурс “Словы-змейкі”*

Вядучы:

Сябры, умовы гэтага конкурсу такія: першы член каманды запісвае на лісце паперы любое слова, якое з’яўляецца адушаўлёным назоўнікам. Затым перадае лісток наступнаму члену каманды, які прыдумвае слова, што пачынаецца з апошняй літары папярэдняга (словы не павінны паўтарацца). Даецца на конкурс 3 хвіліны. Пераможа тая каманда, якае складзе даўжэйшую змейку.

*4. Конкурс “Пазнай твор па яго пачатку”*

1) Каб любіць Беларусь наше мілую,

Трэба ў розных краях пабываць.

Разумею цяпер, чаму з выраю

Жураўлі на Палессе ляцяць. (“Жураўлі на Палессе ляцяць” Алесь Ставер)

2) Гэта не камень, а чаравік.

А хто забыў яго? Сам ледавік.

Гэта ж ён пеша тупаў здалёк,

Сляды-каменні здалёк валок. (“Камень ля вёскі Камень” Казімір Камейша)

3) Сівавусы, згорблены, я залёг між цінай

І гадамі грэюся – сплю на дне ракі.

Твар травой аблытаны, быццам павуцінай,

Засыпаюць грудзі мне жоўтыя пяскі. (“Вадзянік” Максім Багдановіч)

4) Было ў салдата два полі,

Поле, дзе кветкі ірваў,

Бегаў з сябрамі на волі,

І поле, дзе ён ваяваў. (“Два полі” Анатоль Вярцінскі).

5) Паміж пустак, балот беларускай зямлі,

На ўзбярэжжы ракі шумнацечнай,

Дрэмле памятка дзён, што ў нябыт уцяклі, -

Ўдзірванелы курган векавечны. (“Курган” Янка Купала).

6) Па-над белым пухам вішняў,

Быццам сіні аганёк,

Б’ецца, ўецца шпаркі, лёгкі

Сінякрылы матылёк. (“Маёвая песня” Максім Багдановіч).

*5.Конкурс “Вам слова, юныя паэты!”*

Вядучы :

Кожнай каманде даецца лісток паперы з апошнімі словамі верша. У вершы дзве страфы. Неабходна як мага хутчэй прыдумаць і запісаць верш з прапанаванай                                                                     ............не спяшаюся,

                                                                                                    .............стараюся.

                                                                                              .............у здабытку,

                                                                                                      ............у сшытку.

                                                                                                      ..........Якуб Колас.

                                                                                                               ..........голас.

                                                                                                             ..........чытач,

                                                                                                           ..........чытаць.

Пасля конкурсу каманды (капітаны) агучваюць свае варыянты і аддаюць журы для азнаямлення і вызначэння пераможцы.

*6.Конкурс балельшчыкаў*

Вядучы:

Пакуль каманды прыдумваюць вершы, я прапаную віктарыну для балельшчыкаў. За правільны адказ – рамонак. Аб тым, дзе яго можна прымяніць, скажу пасля.

1)Пералічыце пры дапамозе прыслоўяў 5 дзён тыдня па парадку. (Пазаўчора, учора, сёння, заўтра, паслязаўтра).

2)Якія літары ў беларускай мове заўсёды пад націскам? (о,ё).

3)Назавіце жыхароў гарадоў Брэст, Бяроза, Белаазёрск. (Брэстаўчане, беразаўчане, белаазёрцы).

4)Што абазначае выраз “шыварат-навыварат”? (Зрабіць ябы-як).

5)Назавіце па два словы, у якіх гукаў больш, чым літар. (Ягады, салаўі, п’яўка, яблык).

6)Адгадайце загадкі:

-Якая вадзіца для граматнага гадзіцца? (Чарніла).

-У школьнай сумцы я ляжу, як ты вучышся, скажу. (Дзённік).

7)Назавіце два колеры, якія асабліва паважаюць беларусы. (Белы і чырвоны).

8)Як называюцца старажытныя народныя аповеды пра паходжанне свету, жыццё прыроды і чалавека? (Міфы).

9)Лірычны твор, пакладзены на музыку? (Песня).

Вядучы:                                                                                                                                                        А зараз балельшчыкі аддадуць свае заробленыя ў конкурсе рамонкі камандам, якія яны падтрымліваюць. Тая каманда, якой падаруюць найбольшую колькасць кветак, атрымае дадатковы бал ад журы.

*7. Конкурс “ Спрыт, знаходлівасць і розум”*

Вядучы:

Перада мною ляжаць паветраныя шарыкі, унутры якіх – запіска з заданнем. Для таго, каб дастаць заданне, неабходна да такой ступені надзьмуць шарык, каб ён лопнуў. Каманда, якая здабудзе лісток з заданнем і выканае яго першай і правільна, будзе пераможцай.

Заданне: падбярыце да рускіх слоў беларускія адпаведнікі:

соревнования, хозяйничать, земляника, прекрасный, глагол, книжный магазин.

*8. Конкурс “Папацей, грамацей!”*

Вядучы:

Не сумняваюся ў тым, што члены каманды “Слова” і каманды “Сказ” – вельмі граматныя вучні, і ім нічога не каштуе атрымаць “10” за дыктоўку. Аднак наша дыктоўка незвычайная. Яна – камандная. Кожны член каманды піша толькі 1 сказ і перадае лісток наступнаму свайму таварышу. Пачынае пісаць тэкст капітан, і ў канцы ў яго будзе 30 секунд, каб праверыць напісанае і здать дыктоўку журы. Пачынаем.

Зубр

Самы вялікі звер Белавежскай пушчы – зубр. Гэта магутная жывёла. Грудзі ў яго шырокія, шыя кароткая і тоўстая. Поўсць густая, бурая. Зубр у жыцці вельмі спакойны. Няма ў яго ворагаў, ды і чалавек аберагае яго.

*9. Конкурс “Аматары беларускага фальклору”*

Вядучы:

У мяне ёсць 2 канверты, аднак лістоў у іх няма. У канвертах знаходзяцца вядомыя беларускія прыказкі. Праўда, нейкі маленькі шкоднік пажартаваў і разрэзаў прыказкі напалам, а пасля яшчэ і ўсё пераблытаў. Але я думаю, для нас гэта не праблема.

Заданне: за 3 хвіліны ўзнавіць як мага больш беларускіх прыказак. А іх тут схавана роўна 10.

1.Са свайго языка спусціш –/ на чужым не зловіш.

2.Слухай многа, /а гавары мала.

3.У добрую часіну сказаць,/ а ў ліхую прамаўчаць.

4.Адною рукою/ і вузла не завяжаш.

5.Дзе розумам не дайду, /дык у кніжцы знайду.

6.Новых сяброў нажывай, /але старых не забывай.

7.Ладзь калёсы зімой, /а сані летам.

8.Лепей мець вераб’я ў руцэ,/ чым арла на суку.

9.Не раскусіўшы арэх, /зерня не з’ясі.

10.Госць на парог – /гаспадыня за пірог.

*10.Конкурс “ Пазнай фразеалагізм!”*

Вядучы:

Кожны ўдзельнік каманды выходзіць да стала, за якім знаходзіцца журы, і выцягвае са стоса картку з фразеалагізмам. Яго задача – з дапамогай мімікі, жэстаў і тых рэчаў, якія ляжаць на стале, растлумачыць фразеалагізм. Задача членаў каманды – пазнаць гэты фразеалагізм.

Фразеалагізмы: з кута ў кут, абвесці вакол пальца, закасаўшы рукавы, матаць на вус, па галоўцы гладзіць, брацца за жывот, кляваць носам, хоць касой касі, зарубіць на носе, язык часаць, рукамі разводзіць, сядзець склаўшы рукі, язык высалапіўшы, абіваць парогі, віляць хвастом, задзіраць нос, за язык пацягнуць, зуб на зуб не пападае, круціць носам.

Песня “Чапялінка”

Падвядзенне вынікаў апошняга конкурсу і гульні. Узнагароджванне пераможцаў.

Словы настаўніка на развітанне:

Жадаю вам, дзеці, і далей лагодна

Мовай народа валодаць свабодна.

І ў жыцці каб было вам лягчэй,

Мову сваю вывучайце хутчэй.

А сёння, мае хлапчукі і дзяўчынкі,

Узнагароджу я вас за ўдзел у віктарыне –

Прызы атрымайце за веданне мовы.

Любіце, шануйце роднае слова!